અમદાવાદ: કોર્પોરેશનના સત્તાવાળાઓએ શહેરમાં ઘાતક ડેન્ગ્યુ, ઝેરી મેલેરિયાએ સપ્ટેમ્બરના પ્રારંભમાં ભયાનક રીતે માથું ઉઠાવ્યું ત્યારે જ ચેતી જવાની જરૂર હતી. પરંતુ તંત્ર કઠોર વાસ્તવિકતાનો સામી છાતીએ સામનો કરવાની હિંમત દાખવવાને બદલે ભાગેડુવૃત્તિ દાખવીને ‘સબ સલામત’નાં ઢોલ-નગારાં વગાડવામાં મશગૂલ રહ્યું. સત્તાધીશોએ નાગરિકોની આંખમાં ધૂળ ફેંકવાની મેલી રમત ચાલુ રાખીને મચ્છરજન્ય રોગચાળાના સાચા આંકડા મીડિયાથી પણ છુપાવ્યા. આનું દુષ્પરિણામ એ આવ્યું કે આજે શહેરની ખાનગી હોસ્પિટલોમાં પણ ડેન્ગ્યુ ગ્રસ્ત માસૂમ બાળકો સહિતના દર્દીઓની સારવાર માટે પથારી મળતી નથી. ડેન્ગ્યુ-મેલેરિયાના દર્દીને લઈને તેમનાં ચિંતાતુર માતા-િપતા કે વાલીઓને પોતાના વોર્ડથી દૂર દૂરના વોર્ડની ખાનગી હોસ્પિટલમાં સારવાર માટે દાખલ કરવા બેબાકળા થઈને ફરવું પડે છે.